**УСТАВ**

**НА НАРОДНО ЧИТАЛИЩЕ   
„ ЗИНОВИ ДОЙЧИНОВ - 1901” С.ТРЕКЛЯНО**

Читалището е учредено през 1901 година от семейство Кокудови и родолюбиви българи в с.Трекляно. То има заслуга за запазване на българските традиции и обичаи, за зараждане и развитие на библиотечното дело, събирането и разпространението на знания за родния край.

**Г Л А В А П Ъ Р В А**

**ОБЩИ ПОЛОЖЕНИЯ**

Чл.1 С този устав, съобразен със Закона за народните читалища се уреждат основните положения на вътрешно-нормативната уредба на читалището в зависимост от специфичните условия, при които се развива неговата дейност.

(1) Народно читалище „Зинови Дойчнов“ – 1901” е традиционно самоуправляващо се културно просветно сдружение , което изпълнява и държавни културно-просветни задачи.

В дейността на читалището могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

(2) Народно читалище „Зинови Дойчинов – 1901“ е юридическо лице с нестопанска цел със седалище в с.Трекляно, общ. Трекляно, обл.Кюстендил.

Чл.2 (1) Читалището работи в тясно взаимодействие с учебни заведения, културни институции, с обществени и стопански организации и други, които извършват или подпомагат културната дейност.

(2) Читалището поддържа връзки на координация с културната дейност на общината и участва в провеждането на общоградски културни прояви.

Чл.3 (1) Целите на народно читалище „Зинови Дойчинов – 1901” ”са да задоволява потребностите на гражданите, свързани с:

1. развитие и обогатяване на културния живот, социалната и образователната дейност в с.Трекляно;

2. запазва обичаите и традициите на българския народ;

3. разширява знанията на гражданите и ги приобщава към ценностите и постиженията на науката, изкуството и културата;

4. възпитава и утвърждава националното самосъзнание;

5. осигурява достъп до информация.

(2) За постигане на целите по ал. 1 читалището извършва основни дейности като:

1. урежда и поддържа общодостъпна библиотека, читални;

2. развива и подпомага любителското художествено творчество, чрез създаване на колективи и изпълнители в различни жанрове на изкуството, за които има необходимите условия;

3. организира школи, кръжоци, клубове, празненства, концерти, чествания и младежки дейности;

4. събира и разпространява знания за родния край;

5. създава и съхранява музейна сбирка, съгласно Закона за културното наследство;

6. събира фонд от картини и художествени произведения от местни и външни творци.

(3) Народно читалище „Зинови Дойчинов – 1901” може да развива и допълнителна стопанска дейност, свързана с предмета на основната дейност, в съответствие с действащото законодателство, като използва приходите от нея за постигане на определените в устава цели.

Народното читалище не разпределя печалба.

(4) Читалището няма право да предоставя собствено или ползвано от него имущество възмездно или безвъзмездно:

1. за хазартни игри и нощни заведения;

2. за дейност на нерегистрирани по Закона на вероизповеданията религиозни общности и юридически лица с нестопанска цел на такива общности;

3. за постоянно ползване от политически партии и организации;

4. на председателя, секретаря, членовете на настоятелството и проверителната комисия и на членовете на техните семейства.

Чл.4 (1) Народно читалище „Зинови Дойчинов – 1901” може да се сдружава за постигане на своите цели, за провеждане на съвместни дейности и инициативи при условията и по реда на Закона за народните читалища.

(2) Читалищните сдружения нямат право да управляват и да се разпореждат с имуществото на народното читалище, които са техни членове.

**ГЛАВА ВТОРА**

**УЧРЕДЯВАНЕ НА ЧИТАЛИЩА И ЧИТАЛИЩНИ СДРУЖЕНИЯ**

Чл.5 (1) Читалище могат да учредят най-малко 50 дееспособни физически лица, които вземат решение на учредително събрание.

**(2)Учредителното събрание приема устава на читалище „Зинови Дойчинов** – 1903” и избира неговите органи. Уставът урежда:

1. наименованието – „Зинови Дойчинов – 1901”

2. седалището – с.Трекляно;

3. целите – указани в чл.3 от този устав;

4. източниците на финансиране;

5. органите на управление и контрол, техните правомощия, начина на избирането им, реда за свикването им и за вземане на решения;

6. начина за приемане на членове и прекратяване на членството, както и реда за определяне на членския внос.

Чл.6 (1) Читалище „Зинови Дойчинов – 1901” придобива качеството на юридическо лице с вписването му в регистъра за организациите с нестопанска цел на Окръжен съд гр. Кюстендил.

(2) Действията на учредителите, извършени от името на народното читалище до деня на вписването, пораждат права и задължения само за лицата, които са ги извършили. Лицата, сключили сделките, отговарят солидарно за поетите задължения.

(3) Вписването на читалището в регистъра на Окръжният съд в гр. Кюстендил се извършва без такса по писмена молба от настоятелството, към която се прилагат:

1. протоколът от учредителното събрание;

2. уставът на читалището, подписан от учредителите;

3. нотариално заверен образец от подписа на лицето, представляващо читалището и валидния печат на читалището;

(4) Наименованието на народното читалище трябва да не въвежда в заблуждение и да не накърнява добрите нрави. То се изписва на български език.

Наименованието на читалището е :

Народно читалище „Зинови Дойчинов – 1901” с.Трекляно

(5) Седалище на читалището е с.Трекляно, където се намира неговото управление. Адресът на читалището е – с.Трекляно.

(6) Всяка промяна в обстоятелствата по чл.9, ал.4 от Закона за народните читалища трябва да бъде заявена в 14-дневен срок от възникването й:

1. наименованието и седалището на читалището и източникът на първоначалното му финансиране;

2. уставът;

3. имената на членовете на настоятелството и на проверителната комисия на читалището;

4. името и длъжността на лицето, което представлява читалището;

5. настъпилите промени по т.1 – 4.

(7) Всяко читалищно настоятелство в 7-дневен срок от вписването на читалището в съдебния регистър подава заявление за вписване в регистъра по чл.10, ал.1 от Закона за народните читалища.

Към заявлението се прилагат данните по чл.10, ал.2 от Закона за народните читалища и устава на читалището .

Чл.7 Читалището може да се сдружава с други читалища за постигане на своите цели, за провеждане на съвместни дейности и инициативи при условията и по реда на Закона за народните читалища.

**ГЛАВА ТРЕТА**

**УПРАВЛЕНИЕ**

Чл.8 (1) Членовете на читалището са индивидуални, колективни и почетни.

(2) Индивидуалните членове са български граждани. Те биват действителни и спомагателни:

1. действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;

2. спомагателните членове са лица до 18 години, които нямат право да избират и да бъдат избирани, те имат право на съвещателен глас.

(3) Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

1. професионални организации;

2. стопански организации;

3. търговски дружества

4. кооперации и сдружения;

5. културно-просветни и любителски клубове и творчески колективи.

(4) Почетни членове могат да бъдат български и чужди граждани с изключителни заслуги за читалището.

Чл.9 Органи на читалище „Зинови Дойчинов – 1901” ” са общото събрание, настоятелството и проверителната комисия.

Чл.10 (1) Върховен орган на читалището е общото събрание.

(2) Общото събрание на читалището се състои от всички членове на читалището, имащи право на глас.

Чл.11 (1) Общото събрание:

1. изменя и допълва устава;

2. избира и освобождава членовете на настоятелството, проверителната комисия и председателя;

3. приема вътрешните актове, необходими за организацията на дейността на читалището;

4. изключва членове на читалището;

5. определя основните насоки на дейността на читалището;

6. взема решение за членуване или за прекратяване на членството в читалищно сдружение;

7. приема бюджета на читалището;

8. приема годишния отчет до 30 март на следващата година;

9. определя размера на членския внос;

10. отменя решения на органите на читалището;

11. взема решения за откриване на клонове на читалището след съгласуване с общината;

12. взема решение за прекратяване на читалището;

13. взема решение за отнасяне до съда на незаконосъобразни действия на ръководството или отделни читалищни членове.

(2) Решенията на общото събрание са задължителни за другите органи на читалището.

(3) Гласуването се извършва явно или тайно по решение на общото събрание.

Чл.12 Редовно общо събрание на читалище „Зинови Дойчинов – 1901” се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание до 15 дни от постъпването на искането, проверителната комисия или една трета от членовете на читалището с право на глас могат да свикат извънредно общо събрание от свое име.

(1) Поканата за събрание трябва да съдържа дневният ред, датата, часа и мястото на провеждането му и кой го свиква. Тя трябва да бъде връчена не по-късно от 7 дни преди датата на провеждането. В същият срок на вратата на читалището и на други общодостъпни места в общината, където е дейността на читалището трябва да бъде залепена поканата за събранието.

(2) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(3) Решенията по чл. 11, ал. 1, т. 1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

(4) Две трети от членовете на общото събрание на народно читалище „Зинови Дойчинов – 1903” могат да предявят иск пред Окръжният съд в гр. Кюстендил за отмяна на решение на общото събрание, ако то противоречи на закона или устава.

(5) Искът се предявява в едномесечен срок от узнаването на решението, но не по-късно от една година от датата на вземане на решението

Чл.13 (1) Изпълнителен орган на читалище „Зинови Дойчинов– 1901” е настоятелството, което се състои най-малко от трима членове, избрани за срок до 3 години. Същите да нямат роднински връзки по права и съребрена линия до четвърта степен.

(2) Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището и утвърждава длъжностната му характеристика.

(3) Решенията от заседанията на читалищното настоятелство се обявяват в интернет страницата на читалището.

Чл.14 (1) Председателят на читалището е член на настоятелството и се избира от общото събрание за срок до 3 години.

(2) Председателят:

1. организира дейността на читалището съобразно закона, устава и решенията на общото събрание;

2. представлява читалището;

3. свиква и ръководи заседанията на настоятелството и председателства общото събрание;

4. отчита дейността си пред настоятелството;

5. сключва и прекратява трудовите договори със служителите, съобразно бюджета на читалището и въз основа решение на настоятелството.

Чл.15 (1) Секретарят на читалището:

1. организира изпълнението на решенията на настоятелството, включително решенията за изпълнението на бюджета;

2. организира текущата основна и допълнителна дейност;

3. отговаря за работата на щатния и хонорувания персонал;

4. представлява читалището заедно и поотделно с председателя.

(2) Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл.16 (1) Проверителната комисия се състои най-малко от трима членове, избрани за срок до 3 години.

(2) Членове на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

(4) При констатирани нарушения проверителната комисия уведомява общото събрание на читалището, а при данни за извършено престъпление и органите на прокуратурата.

Чл.17 Не могат да бъдат избирани за членове на настоятелството, на проверителната комисия и за секретари лица, които са осъждани на лишаване от свобода за умишлени престъпления от общ характер.

Чл.18 Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

Чл.19 Председателят, членовете на настоятелството и членовете на проверителната комисия могат да получават и възнаграждение.

**ГЛАВА ЧЕТВЪРТА**

**ИМУЩЕСТВО И ФИНАНСИРАНЕ**

Чл.20 Имуществото на читалището се състои от право на собственост и от други вещни права, вземания, ценни книжа, други права и задължения.

Чл.21 Читалището може да получава и допълнителна субсидия.

Чл.22 (1) Читалище„Зинови Дойчинов – 1901” набира средства от следните източници:

1. членски внос - в размер на един лев годишно;

2. културно-просветна и информационна дейност;

3. субсидия от държавния и общинските бюджети;

4. наеми от движимо и недвижимо имущество;

5. дарения и завещания;

6. такси за участие в курсове, школи и кръжоци;

7. други приходи.

(2) Сумите от дарения се изразходват според волята на дарителят или по решение на настоятелството, ако няма изрично изразена воля на дарителя.

(3) Читалищното настоятелство може да награждава изявили се читалищни служители, читалищни деятели и самодейни колективи, допринесли за обогатяване на читалищната дейност и популяризиране името на читалището и общината на национални, регионални и общински конкурси и прегледи.

Чл.23 С решение на общинският съвет читалищата могат да се финансират допълнително над определената по чл.22, ал.1 от Закона за народните читалища субсидия, със средства от собствените приходи на общината.

Чл.24(1) При разпределение на средствата, предвидени от държавният и общинският бюджет за читалищата, на която присъстват кмета и представители на всички читалища от общината, съгласно чл.23 от Закона за народните читалища, да се осигури присъствието на председателя, секретаря или упълномощено лице от читалищното настоятелство.

(2) При недостиг на средства за ремонт и поддръжка на читалищните сгради, читалищното настоятелство да се обръща към кмета и общинския съвет за осигуряване на същите, съгласно чл.23, ал.2 от Закона за народните читалища.

Чл.25 (1) Читалище „Зинови Дойчинов – 1901” не може да отчуждава недвижими вещи и да учредява ипотека върху тях.

(2) Движими вещи могат да бъдат отчуждавани, залагани, бракувани или заменени с по-доброкачествени само по решение на настоятелството.

Чл.26 Движимото и недвижимото имущество, собственост на читалището, както и приходите от него не подлежат на принудително изпълнение освен за вземания, произтичащи от трудови правоотношения.

Чл.27 Читалищното настоятелство изготвя годишният отчет за приходите и разходите, който се приема от общото събрание.

Чл.28 (1) Председателят на народно читалище„Зинови Дойчинов – 1901” ” ежегодно в срок до 10 ноември представя на кмета предложения за своята дейност през следващата година.

(2) Годишната програма за развитие на читалищната дейност в община Трекляно, приета от общински съвет се изпълнява от читалището въз основа на финансово обезпечени договори, сключени с кмета на общината.

(3) Председателят на читалище „Зинови дойчинов – 1901” представя ежегодно до 31 март пред кмета на общината и общинският съвет доклад за осъществените читалищни дейности в изпълнение на годишната програма по ал.2 от този член и за изразходваните от бюджета средства през предходната година.

Чл.29 Счетоводната отчетност се води в пълно съответствие със Закона за счетоводството и приложимото действащо законодателство.

**ГЛАВА ПЕТА**

**ПРЕКРАТЯВАНЕ**

Чл.30 Читалище „Зинови Дойчинов – 1901” може да бъде прекратено по решение на общото събрание, вписано в регистъра на Окръжният съд в гр. Кюстендил. То може да бъде прекратено с ликвидация или по решение на окръжния съд, съгласно Глава пета от Закона за народните читалища, обнародван в Държавен вестник, брой 42 от 5 юни 2009 г.

Чл. 31 За неуредените в този устав случаи се прилага Закона за народните читалища.

**ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ**

1.Читалището има кръгъл печат, надпис Народно читалище „Зинови Дойчинов – 1901”

Този нов устав е приет на редовно общо събрание на читалището, проведено на 18.11.2013 г., съобразно § 34 от Преходни и Заключителни разпоредби към Закона за изменение и допълнение на Закона за народните читалища, обнародван в Държавен вестник, брой 42 от 5 юни 2009 г. и отменя устава на читалището, приет от общото събрание, проведено на 03.09.1997 г.

Същият е подписан в 2 (два) екземпляра от присъстващите действителни членове на читалището, съгласно приложения списък.

**П Р О Т О К О Л**

Днес 18.11.2013 г. в 10.00 часа се проведе Общо събрание на читалище „Бай Здравчо“ с.Уши, общ.Трекляно,обл.Кюстендил.

За ръководство на събранието бяха избрани следните лица:

1.Председател : Рилка Владимирова Янакиева

2.Протоколист : Любен Владимиров Божилов

Събрането протече при следния Дневен ред:

1.Промяна наименованието на читалището.

2.Приемане на нов Устав за дейността на читалището.

По първа точка от Дневния ред,Общото събрание единодушно реши читалище „Бай Здравчо „ с.Уши да бъде преименовано на Народно читалище „Бай Здравчо – 1923” с. Уши.

По втора точка от Дневния ред, Общото събрание прие нов Устав за дейността на читалище „Бай Здравчо - 1923“ съобразно § 34 от Преходни и Заключителни разпоредби към Закона за изменение и допълнение на Закона за народните читалища, обнародван в Държавен вестник, брой 42 от 5 юни 2009 г. и отменя устава на читалището, приет от общото събрание, проведено на 03.09.1997 г.

На събранието присъстваха 31 души членове на НЧ“ Бай Здравчо – 1923” с. Уши, общ.Трекляно, обл. Кюстендил.

Поради изчерпване на Дневнияред събранието бе закрито .

**Председател :............................**

**Протоколист:.............................**